勤政楼花竿赋
王邕 (Tang)
皇上朝万国。宴千官。当献岁之令节。御高楼而赐欢。应和风奏以天乐。耀长伎出乎花竿。伟夫如山之重。如绳之直。挺其质以百寻。缋其文以五色。将烜赫以誇众。候铿锵而取则。高居乃在乎帝庭。发迹乃因乎人力。于是玉颜直上。金管相催。顾影而忽升河汉。低首而下指楼台。整花钿以容与。转罗袖而徘徊。晴空乍临。若虚仙之踊出。片云时映。若天女之飞来。矧夫曲终示危。乘危中矩。八方劳观。亿计如堵。载之者强项超偫。登之者纤腰回舞。犹尽巧于繁节。且献能于圣主。广场合势。则衽举成帷。众伎惊心。则汗流漂雨。或有趫材告捷。角力争先。鸣鼍鼓以动地。仰花竿而拂天。初腾陵以电激。倏缥缈而风旋。或暂留以头挂。又却倚而肩连。蹑足皆安。象高梧之凤集。随形便跃。奋乔木之莺迁。然后赑屃用壮。回还变状。度岌岌之云梯。绕森森之仙仗。通衢为之翕习。太蔟为之条畅。人自能艺。信咫尺于重霄。竿则有材。惟饬磨于大匠。是日也。悦豫重情。喧阗镐京。角抵惭妙。巴歈寝声。赏含嘉用。润泽寰瀛。观斯乐之为最。孰不称于美名。